ออโรรา (ตัวละครดิสนีย์)

| ออโรรา |
| --- | --- |
ตัวละครใน เจ้าหญิงนิทรา
ออโรราขณะที่เธอปรากฏตัวในเรื่องเจ้าหญิงนิทรา (1959) โดยสวมชุดราตรีบอลกาวน์สีน้ำเงินที่สามารถเปลี่ยนสีได้
ปรากฏครั้งแรก: เจ้าหญิงนิทรา (1959)
สร้างโดย:   มาร์ก เดวิส  ฮาล แอมโบร  เลส คลาร์ก  อิวาโอะ ทาคาโมโตะ  วอลต์ ดิสนีย์ 
แสดงโดย: แอลล์ แฟนนิง (มาเลฟิเซนต์ กำเนิดนางฟ้าปีศาจ & มาเลฟิเซนต์: นางพญาปีศาจ) เอเลนอร์ เวิร์ตธิงตัน ค็อกซ์ (อายุ 8 ขวบ) (มาเลฟิเซนต์ กำเนิดนางฟ้าปีศาจ) วิเวียน โจลี-พิตต์ (อายุ 5 ขวบ) (มาเลฟิเซนต์ กำเนิดนางฟ้าปีศาจ)
ให้เสียงโดย:   แมรี คอสตา (ภาพยนตร์ ค.ศ. 1959)  เอริน ทอร์ปีย์ (เสียงพากย์)  (ดิสนีย์พรินเซสเอ็นแชนเต็ดเทลส์)  แคสซิดี แลดเดน (เสียงพากย์) (ดิสนีย์พรินเซสเอ็นแชนเต็ดเทลส์)  คริสตี เฮาเซอร์ (เสียงพากย์)  เจนนิเฟอร์ เฮล (2001–2010)  เคต ฮิกกินส์ (2010–ปัจจุบัน)  เจเน็ต แมคเทียร์ (ผู้บรรยาย) (มาเลฟิเซนต์ กำเนิดนางฟ้าปีศาจ)  อลิน โมวัต (ผู้บรรยาย) (มาเลฟิเซนต์ กำเนิดนางฟ้าปีศาจ) 
เค้าโครงจาก: ไบรเออร์ โรส จากเทพนิยายของชาร์ล แปโร
ข้อมูลตัวละครในเรื่อง
ชื่อเล่น: เจ้าหญิงนิทรา ไบรเออร์ โรส (นามแฝง)
เพศ: หญิง
ตำแหน่ง: เจ้าหญิง, ราชินี (มาเลฟิเซนต์ กำเนิดนางฟ้าปีศาจ)
อาชีพ: เจ้าหญิง, ราชินี (มาเลฟิเซนต์ กำเนิดนางฟ้าปีศาจ)
สังกัด: เจ้าหญิงดิสนีย์
ครอบครัว:   กษัตริย์สเตฟาน (พ่อ)  ราชินีลีอาห์ (แม่) 
คู่สมรส: เจ้าชายฟิลลิป
บุตร: เจ้าหญิงออเดรย์ (เดสเซนแดนต์ส)
ญาติ:   ฟลอรา, ฟาวนา, เมอร์รีเวเธอร์ (ป้าบุญธรรม/นางฟ้าแม่ทูนหัว)  กษัตริย์ฮิวเบิร์ต (พ่อสามี)  ราชินีอิงกริธ (แม่สามี) 
บ้านเกิด: อาณาจักรพระเจ้าสเตฟาน
สัญชาติ: ฝรั่งเศส
ออโรรา (อังกฤษ: Aurora) หรือเป็นที่รู้จักกันในชื่อเจ้าหญิงนิทรา (อังกฤษ: Sleeping Beauty) หรือ ไบรเออร์ โรส (อังกฤษ: Briar Rose) เป็นตัวละครที่ปรากฏในภาพยนตร์แอนิเมชันลำดับที่ 16 ของวอลต์ดิสนีย์โปรดักชันส์เรื่อง เจ้าหญิงนิทรา (1959) ออโรราเป็นพระธิดาองค์เดียวของกษัตริย์สเตฟานและราชินีลีอาห์ พากย์เสียงโดยนักร้องแมรี คอสตา นางฟ้าผู้ชั่วร้ายชื่อมาเลฟิเซนต์พยายามแก้แค้นที่ไม่ได้รับเชิญให้เข้าร่วมพิธีศีลล้างปาปของออโรรา จึงได้สาปเจ้าหญิงที่เพิ่งเกิดใหม่ โดยกล่าวว่าเธอจะถูกเข็มปั่นฝ้ายตำนิ้วพระหัตถ์ แล้วสิ้นพระชนม์ก่อนพระอาทิตย์ตกดินในวันเฉลิมพระชนมพรรษาปีที่สิบหกของเธอ เมอร์รีเวเธอร์หนึ่งในสามนางฟ้าผู้แสนดี ได้อวยพรเพื่อบรรเทาให้คำสาปอ่อนลง ดังนั้นออโรราจึงเพียงแค่บรรทมไป มนต์สะกดจะถูกทำลายได้ด้วยการจูบจากผู้เป็นรักแท้ของเธอเท่านั้น ด้วยความมุ่งมั่นที่ไม่ให้เกิดเรื่องราวนี้ขึ้น นางฟ้าแสนดีทั้งสามตนจึงรับเลี้ยงออโรราขึ้นมาเป็นชาวนาเพื่อปกป้องเธอ และอดทนรอวันเกิดปีที่ 16 ของออโรรา
ออโรราสร้างจากเจ้าหญิงในเทพนิยายของชาร์ล แปโรเรื่อง "เจ้าหญิงนิทรา" รวมถึงนางเอกที่ปรากฏในนิทานเรื่อง "ลิตเติลไบรเออร์ โรส" ของพี่น้องตระกูลกริมม์ เป็นเวลาหลายปีที่วอลต์ ดิสนีย์พยายามดิ้นรนหานักแสดงที่เหมาะสมมาพากย์เสียงเจ้าหญิง และเกือบจะละทิ้งภาพยนตร์เรื่องนี้ไปโดยสิ้นเชิง จนกระทั่งนักแต่งเพลงวอลเตอร์ ชูมันน์ ได้พบกับคอสตา อย่างไรก็ตาม สำเนียงทางใต้ของคอสตาเกือบจะทำให้เธอต้องเสียบทบาทนี้ไป จนกว่าเธอจะพิสูจน์ได้ว่าเธอสามารถรักษาสำเนียงอังกฤษไว้ได้ตลอดระยะเวลาของเรื่อง เพื่อที่รองรับเบื้องหลังที่มีรายละเอียดอย่างที่ไม่เคยมีมาก่อนของภาพยนตร์ การออกแบบอย่างประณีตของออโรราจึงต้องใช้ความพยายามมากกว่าที่เคยใช้กับตัวละครแอนิเมชันเรื่องก่อน ๆ โดยนักสร้างแอนิเมชันได้รับแรงบันดาลใจจากอาร์นูโว แอนิเมชันที่สร้างโดยมาร์ก เดวิสนั้นมีรูปร่างเพรียว ซึ่งได้รับแรงบันดาลใจจากนักแสดงออดรีย์ เฮปเบิร์น ด้วยบทสนทนาเพียง 18 บรรทัดและเวลาฉายหน้าจอเพียงไม่กี่นาที ตัวละครนี้จึงพูดได้น้อยกว่าตัวละครหลักที่พูดได้ในภาพยนตร์แอนิเมชันเรื่องยาวของดิสนีย์
เมื่อเจ้าหญิงนิทราออกฉายครั้งแรกในปี ค.ศ. 1959 ภาพยนตร์เรื่องนี้ประสบความล้มเหลวทั้งในเชิงวิพากษ์วิจารณ์และเชิงพาณิชย์ ทำให้สตูดิโอท้อใจจากการนำเทพนิยายมาสร้างเป็นภาพยนตร์แอนิเมชันมานานถึงสามทศวรรษ ออโรราเองก็ได้รับคำวิจารณ์เชิงลบจากทั้งภาพยนตร์และนักวิจารณ์สตรีนิยมในเรื่องความเฉยเมยและความคล้ายคลึงกับสโนว์ไวต์ และยังคงเป็นเจ้าหญิงคนสุดท้ายของดิสนีย์จนแอเรียลจากเรื่องเงือกน้อยผจญภัยจะเปิดตัวในอีก 30 ปีต่อมาในปี ค.ศ. 1989 อย่างไรก็ตาม การขับร้องของคอสตาได้รับเสียงคำชม ซึ่งเป็นแรงบันดาลใจให้เธอทำอาชีพอย่างจริงจังในฐานะนักร้องโอเปร่าจนประสบความสำเร็จอย่างยิ่งใหญ่ ตามลำดับเวลาออโรราคือเจ้าหญิงดิสนีย์คนที่สาม แอลล์ แฟนนิง ได้แสดงบทออโรราในเวอร์ชันคนแสดงจากเรื่อง มาเลฟิเซนต์ กำเนิดนางฟ้าปีศาจ (2014) ซึ่งเป็นการเล่าถึงภาพยนตร์แอนิเมชันปี ค.ศ. 1959 เรื่องเจ้าหญิงนิทราจากมุมมองของตัวละครในชื่อเรื่อง แฟนนิงกลับมารับบทออโรราอีกครั้งใน มาเลฟิเซนต์: นางพญาปีศาจ (2019) ซึ่งมีเรื่องราวเกิดขึ้นในอีกห้าปีต่อมา